KIF vandt tæt pokalsemifinale
KIF Kolding kvalificerede sig lørdag til finalen i Nordea Cup, da holdet besejrede lokalrivalerne fra Fredericia HK 26-24 i semifinalen.
Intensiteten i semifinalen i Nordea Cup mellem KIF Kolding og Fredericia HK var et lokalbrag værdigt. KIF Kolding sejrede 26-24 i et tæt opgør og er nu klar til finalen, hvor modstanderen bliver vinderen af GOG Svendborg-Bjerringbro/Silkeborg, der spilles senere lørdag.
De to hold fulgtes ad gennem hele kampen, hvor især første halvleg bød på flot spil fra begge sider. Udeholdet fra Fredericia kunne gå til pausen foran 15-14.
I anden halvleg faldt spillets kvalitet, mens intensiteten steg. KIF kom bedst fra start, dominerede det første kvarter og var foran med 17-15. Fra distancen holdt Fredericias Mads Kiib sit hold inde i opgøret, mens Anders Petersen i KIF-målet tog et par vigtige redninger i kampens afslutning. 24-24 var stillingen med tre minutter igen.
Kasper Søndergaard scorede til 25-24 på straffekast med lidt under tre minutter tilbage. Fredericia formåede ikke at udnytte sine næste angreb, hvilket betød, at Joacim Ernstsson kunne cementere sejren med fem sekunder igen.